Man in hof oor ‘sambok-aanval’ŉ 42-jarige man sal Donderdag in die Wynberg-landdroshof in Kaapstad verskyn op aanklag dat hy ŉ tuinwerker met ŉ sambok aangerand het. Lt.kol. André Traut, woordvoerder van die polisie, het gesê die verdagte is Dinsdagmiddag in Claremont in hegtenis geneem op aanklag van aanranding met die doel om ernstig te beseer en crimen injuria. Die aanval het na bewering Sondagoggend in Rondebosch plaasgevind. Die tuinwerker, ŉ 22-jarige Malawiër, was glo besig om na sy werknemer se huis te hardloop aangesien hy laat was. Volgens die tuinwerker het ŉ man in ŉ BMW X5 hom probeer omry. Die man het toe glo stilgehou en hom met ŉ sambok geslaan. Volgens berigte is daar by die man se motor ingebreek en het hy gedink dis die tuinwerker aangesien hy in die pad af gehardloop het. Traut het gesê die verdagte het ook ŉ saak van motordiefstal aanhangig gemaak en dat niemand nog in verband met dié voorval in hegtenis geneem is nie. Die polisie ondersoek die saak.